Petrík, Simona, poslankyňa NR SR (2018-09-18):
Ďakujem ešte raz. Dámy a páni, začala by som opäť číslom, ktoré som spomenula už v úvode, a to je tých 9 %, čo je rozdiel v platoch medzi mužmi a ženami na Slovensku, ktorí pracujú na rovnakých pozíciách. Je to tretie najhoršie umiestnenie v rámci EÚ hneď po Estónsku a Litve. V celkovom hodnotení mesačných platov je ten rozdiel až 23 %, čo som tiež už spomenula, to je spolu s Českom a Poľskom opäť najhoršie umiestnenie hneď po Estónsku. Najvyššie zárobky dosahujú u nás ženy vo veku 35 až 44 rokov, ale v tomto čase sú aj v najväčšom rozdiele s mužmi. Výsledkom potom je, že ženy sú v starobe vystavované hrozbe chudoby, kedy budú mať nižšie úspory a tým pádom aj nižšie dôchodky. Tu by som rada dodala, že aj keď tento rozdiel, na tento rozdiel do istej miery vplýva fakt, že žena po istú dobu vo svojom produktívnom veku zostáva doma s deťmi, a teda nepracuje, platové rozdiely sa vzťahujú aj na ženy, ktoré neodchádzajú na materskú. Toto je realita a my sa k nej musíme postaviť čelom a tento problém začať riešiť. Jedným z riešení je práve vyrovnávanie platových rozdielov medzi mužmi a ženami. Aj dnes je, samozrejme, zakázané platiť ženám menej, ale ako hovorí môj kolega Beblavý, je to prázdna litera zákona, pretože žena nevie ani, že je vlastne diskriminovaná, keďže nepozná platovú situáciu vo firme, v ktorej pracuje. V európskych krajinách, ako sú severské krajiny, ale aj Veľká Británia, Belgicko, Rakúsko, Taliansko, Francúzsko, sa osvedčilo zverejňovanie štatistík zamestnávateľmi. A my v strane SPOLU sme sa práve pri tvorbe tohto návrhu inšpirovali nimi. Preto navrhujeme pre vybrané skupiny zamestnávateľov ustanoviť povinnosť prijímať osobitné informačné opatrenia, ide o takých zamestnávateľov, ktorých spoločenskú zodpovednosť v oblasti rovnosti žien a mužov považujeme za významnú, už som ich vymenovala, sú to v skratke subjekty ovládané verejnou mocou, ale sú aj to súkromní zamestnávatelia s najmenej 50 zamestnancami. Teraz by som prešla k technickej časti zákona, a teda by som opísala tieto osobitné informačné opatrenia, ktoré rozdeľujeme v návrhu zákona do dvoch skupín. V prvej sa nachádzajú súkromní zamestnávatelia, ktorí zamestnávajú od 50 do 499 zamestnancov. Pre nich sa ustanovuje povinnosť zverejniť do 30. júna na svojom webe a v dennej tlači údaje o odmeňovaní žien a mužov, a síce celkový počet zamestnancov, percentuálny podiel žien a mužov, a to aj s rozdelením podľa stupňov náročnosti pracovných miest a priemerné mesačné zárobky žien a mužov podľa týchto stupňov za posledný štvrťrok predchádzajúceho kalendárneho roka. Druhú skupinu tvoria spomenuté subjekty ovládané verejnou mocou bez ohľadu na počet zamestnancov a súkromní zamestnávatelia s najmenej 500 zamestnancami. Popri údajoch, ktoré zverejňuje prvá skupina, sa tejto skupine ustanovuje povinnosť vypracúvať porovnávacie správy o stave rovnosti žien a mužov pri odmeňovaní. Túto povinnosť však budú mať len vtedy, ak z údajov o odmeňovaní vyplynie rozdiel v priemernom mesačnom zárobku. Takému súkromnému zamestnávateľovi s najmenej 500 zamestnancami, u ktorého problém nerovnosti v odmeňovaní prítomný nebude, ostanú len povinnosti platné pre prvú skupinu zamestnávateľov. Porovnávacia správa bude obsahovať zdôvodnenie zisteného stavu vrátane skutočností preukazujúcich dodržiavanie zásady rovnakého zaobchádzania, ako aj návrhy na zníženie rozdielov pri odmeňovaní v zamestnaní. Doručovať sa bude každoročne ministerstvu práce, sociálnych vecí a rodiny do 31. augusta v elektronickej podobe, pričom ministerstvo ju následne najneskôr do 30. septembra uloží vo verejnej časti registra účtovných závierok. Návrh zákona poskytuje možnosť uviesť porovnávaciu správu v rámci výročnej správy, kde nadväzujeme na dnešnú povinnosť vybraných subjektov uvádzať vo výročnej správe aj nefinančné informácie, napríklad o vývoji konaní pozície a vplyve činnosti účtovnej jednotky na environmentálnu, sociálnu, zamestnaneckú oblasť, informáciu o dodržiavaní ľudských práv a informáciu o boji proti korupcii a úplatkárstvu. Špeciálnou povinnosťou zamestnávateľa, ktorému bude uložená povinnosť vypracovať túto porovnávaciu správu, je prerokovanie jej návrhu aj so zástupcami zamestnancov. Zástupcovia zamestnancov ju budú môcť skontrolovať a uviesť k nej prípadné vlastné pripomienky. V záujme vynútiteľnosti novouložených povinností zavádzame mechanizmus sankcií, ktorých ukladanie navrhujem zveriť inšpektorátom práce. Keďže si uvedomujeme zvýšenie administratívnej záťaže, ako som hovorila, budeme sa riadiť princípom one in, one out, podľa ktorého má byť každá nová administratívna povinnosť vyvážená odstránením inej administratívnej povinnosti. A preto zároveň novelizujeme aj zákon o dani z príjmov, a to tak, že sa výrazne zníži súčasná administratívna povinnosť týkajúca sa podávania prehľadu o zrazených a odvedených preddavkoch na daň z príjmov zo závislej činnosti, ktoré zamestnancom vyplatil zamestnávateľ, teda platiteľ dane. O zamestnaneckej prémii, o daňovom bonuse a daňovom bonuse na nezaplatené úroky za uplynulý kalendárny mesiac. Lehota, teda súčasná lehota na podávanie prehľadu je dnes do konca kalendárneho mesiaca za predchádzajúci kalendárny mesiac a schválením nášho návrhu zákona by sa zmenila na koniec kalendárneho mesiaca za predchádzajúci kalendárny štvrťrok. Čiže inými slovami zjednodušene, tie mesačné povinnosti, ktoré teraz majú všetky tie organizácie a spoločnosti, ktoré som spomenula, by sa zmenili na štvrťročné, čo by výrazne zjednodušilo situáciu všetkým typom zamestnávateľov, čiže tá administratíva, ktorú majú teraz, by bola výrazne zjednodušená v porovnaní s tou, ktorú zavádzame pre nich, ktorá je z nášho pohľadu oveľa dôležitejšia. Toľko k samotnému návrhu zákona. Na záver len dodám, že ak by bol náš návrh zákona prijatý, tak ženy by na Slovensku mohli mať v priemere o 90 eur vyššie mesačné platy. Naším cieľom v strane SPOLU sú vyššie mzdy pre všetkých, pre mužov aj pre ženy. Rovnosť príležitostí nie je o zvýhodňovaní, o nejakom zvýhodňovaní žien, ale o tom, že im dáme do rúk dostatok informácií napríklad aj na to, aby si mohli ísť vypýtať vyšší plat a dobehnúť tak svojich mužských kolegov. Preto si myslím, že je v záujme nás všetkých, čo sedíme tu v parlamente, aby sme takýto návrh zákona podporili. Ďakujem za pozornosť.